text: Hvorfor brændte toget?
  18 februar 2011 kl. 11.31
  Politiet vil undersøge, hvad der forårsagede, at et helt tog brændte ved Fredericia Banegård i nat.
  De uforklarlige årsager til, hvorfor et helt togsæt brændte natten til fredag uden for Fredericia Banegård, skal nu undersøges.
  Det oplyser Sydøstjyllands Politi.
  - Vi undersøger i løbet af dagen, om vi kan få klarlagt brandårsagen. Der er ikke noget, der indtil videre tyder på, at branden var påsat, men vi kan ikke afvise det, siger vagtchef Morten Vegger.
  Det var fra den såkaldte p-rist, hvor tog til store dele af Danmark rengøres og klargøres til den efterfølgende dag, at Fredericia Brandvæsen klokken 04.00 fik en melding om brand.
  To slukningstog og 14 mand blev sendt til stedet, hvor fire vogne brændte og fire var røg- og sodskadede, oplyser beredskabschef Kaj Petersen til Fredericia Dagblad.
  Toget var tomt og ingen personer kom noget til ved branden.
  